Rajavartioston entinen kapteeni ja keskustan varakansanedustaja Mikko Kärnä sanoo Iltalehdelle, että tiedot ovat peräisin asiantuntevilta, riippumattomilta viranomaislähteiltä.

Rajaupseerina takavuosina työskennellyt Mikko Kärnä väittää, että Keskusrikospoliisi ratsaa Turun saaristoon rakenteilla olleita sotilaskohteita.

Kärnä vetoaa nimettömiin viranomaislähteisiin, jotka ovat hänen mukaansa toisistaan riippumattomia.

Keskusrikospoliisi on kiistänyt tiukasti, että tapauksessa olisi kyse muusta kuin talousrikosepäilyistä.

Video: Tästä KRP:n saaristo-operaatiossa on kyse.

Turun saariston poliisioperaation ympärillä käytävä keskustelu käy edelleen vilkkaana. Keskusrikospoliisi sanoo selvittävänsä saaristossa toimivan yrityksen epäiltyjä talousrikoksia, kuten törkeää rahanpesua.

Yritys on Iltalehden tietojen mukaan venäläisomisteinen Airiston Helmi Oy, mutta viranomaiset eivät ole vahvistaneet asiaa. Myös poliisin poikkeuksellisen voimakas varautuminen tehtävälle on herättänyt huomiota: Saaristossa on ainakin sata poliisia, joista osa on kantanut konepistooleita ja kommandopipoja.

Airiston Helmi on hankkinut tontteja Saaristomeren tärkeimpien laivaväylien liepeiltä ja rakentanut sinne aktiivisesti, kuten Iltalehti on aiemmin kirjoittanut. Kansalliseen turvallisuuteen liittyvistä kysymyksistä huolimatta KRP on pitänyt kiinni tiukasti siitä, että kyse on puhtaasti talousrikostutkinnasta.

Kärnä: Sukellusveneiden sotasatama

Varakansanedustaja, viime vuosikymmenellä rajavartioston upseerina toiminut Mikko Kärnä (kesk) julkaisi sunnuntaina tiedotteen, jossa kertoo poliisioperaation väitetystä todellisesta luonteesta.

– Airiston Helmen tapauksessa kyse on alueelta havaitusta tutkakalustosta ja alueen muokkauksesta sotasatamaksi, jossa voidaan huoltaa Venäjän Itämerellä operoivia sukellusveneitä, Kärnä väittää.

Alueella on nähty Kärnän mukaan myös rajavartioston valvontalentokone sekä venekalustoa. Tämä viittaa varakansanedustajan mukaan siihen, että viranomaiset ovat jäljittäneet sukellusvenetoimintaa.

Kärnä oli kesäkuusta 2004 heinäkuun 2010 loppuun Lapin rajavartioston palveluksessa. Hän lopetti kapteenina ja Ivalon rajavartioalueen varapäällikkönä.

Kärnä perustelee väitteitään Iltalehdelle.

– Lähteet ovat toisistaan riippumattomia ja hyvin asioista perillä olevia viranomaislähteitä. Kuten kirjoitinkin, tälle tiedottamiselle alkavat nauraa jo aidanseipäätkin. Jokainen ymmärtää, että pimeän työvoiman käyttöä ei tutkita kommandopipoilla ja helikoptereilla.

– Veropetostutkinta on todennäköisesti aito, mutta myös peite sille, mitä oikeasti tapahtuu, Kärnä sanoo.

Kärnä toimitti medialle myös Googlen satelliittikuvaa Airiston Helmen omistamasta kiinteistöstä. Vuosien aikana tehty maanrakennus tukee Kärnän mielestä teorioita sotilaallisesta rakentamisesta.

Lisäksi alueella on havaittu tutkakalustoa, Kärnä väittää.

– Tutkakaluston osalta totean, että on varma tieto viranomaisilta, että tällaista on.

Keskusrikospoliisin tiedotuslinja on ollut itse toiminnan osalta aktiivista, mutta operaation syistä tai tutkinnallisesta laajuudesta ei ole tullut tietoa. Kärnän mukaan KRP:n valinnat lisäävät asian ympärillä vellovia epäilyksiä.

– Minun näkemykseni mukaan tilanne on sellainen, että viranomaisten tulisi rohkeasti kertoa, mistä on kysymys ja antaa kansalaisten muodostaa mielipiteensä. Ei tämä oikein avoimeen yhteiskuntaan kuulu.

Juttu jatkuu kuvan jälkeen.

Mikko Kärnä kritisoi Keskusrikospoliisia pimittävästä tiedotuslinjasta. Laki antaisi viranomaisille poikkeustapauksessa siihen luvan. KRP ei myönnä minkäänlaista harhauttamista asiassa. Juha Kauppinen

”Pääministeri toimii oikein”

Pääministeri Juha Sipilä (kesk) oli Ylen haastateltavana perinteisellä kyselytunnilla sunnuntaina. Sipilä sanoi tietävänsä tarkkaan, mistä operaatiossa on kyse, mutta jätti tiedotusvastuun keskusrikospoliisille.

Esitutkintalain mukaan poliisin tutkinnanjohtaja vastaa tiedottamisesta tutkinta-asioissa. Toisaalta kyse on mahdollisesti kansallisia intressejä sisältävästä asiasta.

Kärnä kritisoi viranomaisia, mutta sanoo, että Sipilä on vaietessaan oikealla asialla.

– Pidän Sipilän linjaa oikeana. Pääministeri toimii täysin oikein. Tässä maassa on selkeä roolinjako. Tiedotusvastuu on KRP:llä, ei sitä voi mennä poliittisesti vaihtamaan.

Rikostarkastaja Markku Ranta-aho vakuutti aiemmin Iltalehdelle, että tapauksen tutkinnassa on kyse puhtaasti talousrikosepäilyistä. Kiinniotettuja oli sunnuntaina aamupäivällä yhteensä kolme. Keskusrikospoliisi kiistää minkäänlaisen harhauttavan tiedon antamisen edes taktisista syistä.

Iltalehti tavoitti Ranta-ahon sunnuntaina alkuillasta. Hän tyrmäsi Kärnän väitteet.

– Mitähän minä tuohon sanoisin. En halua missään nimessä olla epäkohtelias. Sanotaanko näin, että en halua näitä väitteitä kommentoida, vaan toistan edelleen, että kyse on puhtaasti talousrikostutkinnasta ja törkeästä rahanpesusta. Ihan huomattavia määriä rahaa tässä rikollisessa toiminnassa on liikkunut, Ranta-aho sanoo.

– Minä en ainakaan pysty näkemään mitään muuta tässä. Tietysti tämä operaatio on herättänyt huomiota, joten ehkä se saa tällaisia ajatuksia liikkeelle. Mutta ei tässä tosiaan mitään muuta ole.